La mediadora Montserrat Bonamusa presentarà aquest cas el dimarts 9 de juny a les 16 h
Durant la pandèmia hem estat i estem aprenent a fer servir tots el mitjans tecnològics i humans possibles que tenim a l'abast perquè els ciutadans puguin exercir el seu dret a resoldre els conflictes i les dificultats a través de processos ADR i, especialment, amb la mediació, que ajuda a resoldre situacions problemàtiques latents o sobrevingudes, com les que apareixen durant la situació provocada per les restriccions de l'estat d'alarma.
Aquestes situacions, en molts casos, s'han de resoldre amb urgència però sense perdre el component de reflexió i diàleg serè que proposa la mediació.
Per això, volem exposar en les properes sessions metodològiques les eines que han fet servir els professionals per superar reptes tan importants aquests dies com el de la rapidesa, la confidencialitat, la confiança en el procés i en els professionals o el treball en equip.
També hem adaptat el format de les sessions metodològiques a un entorn totalment en línia per arribar al màxim d'interessats i oferir temps de formació útil per a la nostra tasca.
Així doncs, la propera sessió metodològica es farà el dimarts 9 de juny a les 16 hores.
La coordinarà la mediadora Montserrat Bonamusa, que presentarà el cas «Mediació familiar exprés durant la crisi de la COVID-19».
El conflicte familiar es planteja durant l'estat d'alarma, i la mare demana una mediació, alhora que expressa la seva impossibilitat i la seva impotència per demanar auxili judicial de manera immediata per causa de les restriccions processals acordades judicialment.
S'acull al programa Mediació: diàleg i acord davant la COVID, promogut pel Centre de Mediació de Dret Privat de Catalunya.
La mare expressa la seva preocupació perquè les filles comunes, després de la declaració de l'estat d'alarma, havien quedat en custòdia del pare, amb la qual cosa s'alterava en contra de la seva voluntat el règim de guarda i custòdia establert per sentència.
El pare, al seu torn, es considerava emparat per un acord dels jutjats de família competents, del qual tenia coneixement.
Tot i això, era conscient de la problemàtica generada i va acceptar d'iniciar la mediació en línia.
La inscripció a la sessió metodològica és oberta.
Aprofitem l'avinentesa per informar-vos que el CEJFE ha canviat el web d'inscripcions i, ara, s'han de fer des d'aquest enllaç seguint els passos següents:
Si teniu dificultats per tramitar la inscripció, podeu fer-la enviant un missatge a la bústia [EMAIL].
Podeu seguir aquesta sessió en línia en aquest enllaç.
D'altra banda, ja podeu veure en diferit des d'aquest enllaç la sessió metodològica anterior.
Us informem, així mateix, que a través d'aquest altre enllaç podeu accedir a l'arxiu videogràfic complet de sessions metodològiques fins a l'any 2007, fer cerques i veure en diferit les sessions que desitgeu consultar.
Finalment, ja us avancem que en la propera sessió metodològica, el proper 30 de juny, es tractarà el tema "La mediació intraorganitzacional online: com generar confiança".
Ens la presentaran les mediadores i advocades Marta Méndez i Natàlia Flores, a partir d'una intervenció en línia en una organització empresarial.
Aquesta sessió serà, també, exclusivament en línia.